b"\n_START_ARTICLE_\nLa Bastida (Cornell\xc3\xa0 del Terri)\n_START_SECTION_\nDescripci\xc3\xb3\n_START_PARAGRAPH_\nAntiga casa fortificada, amb pati interior, i diversos cossos afegits al llarg del temps. Es desenvolupa en planta baixa i pati, pis i golfes. El cos principal \xc3\xa9s estructurat interiorment en tres crugies perpendiculars a la fa\xc3\xa7ana est, on hi ha adossada, tamb\xc3\xa9 a la fa\xc3\xa7ana nord una crugia estreta ocupada per una galeria. La crugia central \xc3\xa9s ocupada per l'acc\xc3\xa9s, el pati interior i l'oratori._NEWLINE_El portal d'entrada \xc3\xa9s emmarcat amb carreus i llinda de pedra d'una sola pe\xc3\xa7a, els brancals esculturats en estil barroc presenten unes volutes que descansen sobre grapes de lle\xc3\xb3. En el petit pati hi ha una cisterna amb brocal de pedra picada (segle XVI) i una escala tamb\xc3\xa9 de pedra (segle XVIII) que condueix a l'antic oratori amb restes de pintura. El segon tram d'escala porta a una sala central coberta amb volta de quatre punts, \xc3\xa9s l'avantcambra de diferents sales. A la fa\xc3\xa7ana sud destaca una sala rectangular amb restes de pintura a les parets d'influ\xc3\xa8ncia oriental i el sostre amb cairats emmotllurats.\n_START_SECTION_\nHist\xc3\xb2ria\n_START_PARAGRAPH_\nEl llinatge Bastida t\xc3\xa9 el seu origen en aquest casal fortificat. Es tenen not\xc3\xadcies d'aquest nom l'any 1314, en que Ramon Bastida va declarar en la visita del bisbe Guillem de Vilamar\xc3\xad. M\xc3\xa9s endavant la casa va pert\xc3\xa0nyer al llinatge Bret._NEWLINE_A la Guerra Civil Catalana (1462-1472), fou detingut en aquesta casa l'abat de Banyoles Francesc de Xetmar i de Jui\xc3\xa0, l'any 1463, el qual fou alliberat m\xc3\xa9s endavant mitjan\xc3\xa7ant rescat._NEWLINE_Posteriorment l'edifici \xc3\xa9s utilitzat com a casa de pag\xc3\xa8s, la majoria de cambres s\xc3\xb3n abandonades o utilitzades com a magatzem. En els \xc3\xbaltims temps ha estat molt reformada, havent canviat for\xc3\xa7a la seva imatge inicial. En l'angle nord-oest hi ha restes de l'antiga torre de l'homenatge, bisellada i coberta amb una teulada sim\xc3\xa8trica a la resta de l'edifici._NEWLINE_A la fa\xc3\xa7ana est hi ha un escut nobiliari amb dos bastons."